Mnangagwa wil Zim-boere vergoedZimbabwe se nuwe president, Emmerson Mnangagwa, verwelkom pres. Ian Khama van Botswana (24 November 2017). Foto: ANA Pres. Emmerson Mnangagwa het Vrydag gesê sy regering het hom daartoe verbind om “boere wie se grond ingevolge die wette van die land afgevat is, te vergoed.” Mnangagwa het gepraat by die seremonie in Harare, die Zimbabwiese hoofstad, waar hy as die interim president van dié Afrika-land ingesweer is drie dae nadat die 93-jarige Robert Mugabe bedank het. “Vandag hernuwe die Republiek van Zimbabwe homself. My regering sal werk om te verseker dat die pilare van die staat wat die demokrasie van ons land verseker, versterk en gerespekteer word. Hier in ons tuisland moet ons egter erken dat ons politiek oor die jare giftig, bitter en polariserend geword het,” het hy gesê. “My doel is om aan die hoof te staan van ŉ administrasie wat die krag van ons diversiteit as ŉ volk raaksien, in die hoop dat hierdie posisie en goedbedoelde standpunt wederkerig sal wees en uitgestraal sal word om alle groepe te dek. Ons durf nie hierdie geleentheid verspil nie.” Mnangagwa is voor ŉ skare van meer as 60 000 mense in die nasionale sportsentrum in Harare ingesweer. Die inhuldigingseremonie is deur drie staatshoofde bygewoon, pres. Edgar Lungu van Zambië, pres. Fillipe Nyusi van Mosambiek, en pres. Ian Khama van Botswana. Meer as 60 000 mense het die inhuldiging van Zimbabwe se nuwe president, Emmerson Mnangagwa, bygewoon (24 November 2017). Foto: ANA Baleka Mbete, die speaker van die Suid-Afrikaanse parlement, Siyabonga Cwele, Suid-Afrikaanse minister van telekommunikasie en posdienste, en voormalige Zambiese presidente Kenneth Kaunda en Rupiah Banda het ook die plegtigheid bygewoon. Voormalige Namibiese presidente Hifikepunye Pohamba en Sam Nujoma was ook in die stadion. Mnangagwa is deur hoofregter Luke Malaba ingesweer. Mnangagwa het gesê Zimbabwe het oor die afgelope twee dekades deur baie verwikkelinge gegaan. “Hoewel ons nie die verlede kan verander nie, is daar baie wat ons nou en in die toekoms kan doen om ons nasie in ŉ ander en positiewe rigting te stuur. Terwyl ons dit doen, moet ons nie gyselaars van ons verlede bly nie. Ek doen nederig ŉ beroep op ons almal om gedane sake as afgehandel te beskou en mekaar te omarm om ons nuwe lot te bepaal,” het hy gesê. “Ons ekonomiese beleid sal geskoei word op ons landbou, wat die steunpilaar is, en om toestande te skep vir beleggingsgedrewe ekonomiese herstel wat die fokus plaas op werkskepping. Sleutelbesluite sal gemaak moet word om direkte buitelandse beleggers te lok om die hoë vlakke van werkloosheid te takel, terwyl ons ons ekonomie na die tersiêre vlak transformeer.” Emmerson Mnangagwa tydens sy inhuldigingseremonie as Zimbabwe se nuwe president. (Foto: Tsvangirayi Mukwazhi, AP) Mnangagwa het ook gepraat om ŉ einde aan korrupsie te bring en gesê die reg moet vinnig geskied om te bewys “misdaad en ekonomiese sabotasie kan net waarborg om die oortreders te vernietig”. Die 75-jarige Mnangagwa het staatsamptenare gewaarsku dat hul dae van afwesigheid en “onnodige vertraging en terughouding van besluite en dienste in die hoop om vuil belonings daaruit te pers” verby is. Hy het ook ŉ beroep op ander lande gedoen om hul ekonomiese en politieke sanksies teen Zimbabwe te heroorweeg. “Wat ook al die misverstande is wat in die verlede gebeur het, laat ons nou die weg baan vir ŉ nuwe begin waar ons op mekaar kan staatmaak op wedersyds voordelige maniere as gelyke en wederkerig afhanklike vennote,” het hy gesê. “In hierdie globale wêreld is, kan en hoef geen nasie ŉ eiland te wees nie. Isolasie was nog nooit goed of lewensvatbaar nie; solidariteit en vennootskappe is en sal altyd die uitweg wees.”